b'\n_START_ARTICLE_\nDecentralizacija\n_START_SECTION_\nPolitin\xc4\x97 decentralizacija\n_START_PARAGRAPH_\nPolitine decentralizacija siekiama pilie\xc4\x8diams bei j\xc5\xb3 i\xc5\xa1rinktiems atstovams perduoti daugiau gali\xc5\xb3 priimant vie\xc5\xa1uosius sprendimus. Politin\xc4\x97 decentralizacija da\xc5\xbeniausiai siejama su pliuralistin\xc4\x97mis tendencijomis ir atstovaujam\xc4\x85ja demokratija. \xc5\xa0ios formos decentralizacijos \xc5\xa1alininkai teigia, kad kuo daugiau visuomen\xc4\x97s nari\xc5\xb3 dalyvauja formuojant ir priimant vie\xc5\xa1uosius sprendimus, tuo geriau realizuojami skirtingi visuomen\xc4\x97s interesai.\n_START_SECTION_\nFiskalin\xc4\x97 decentralizacija Lietuvoje\n_START_PARAGRAPH_\n\xc5\xa0iandienin\xc4\x97 tarpbiud\xc5\xbeetinio l\xc4\x97\xc5\xa1\xc5\xb3 perskirstymo tvarka Lietuvoje s\xc4\x85lygoja savivaldybi\xc5\xb3 finansinio savaranki\xc5\xa1kumo atsilikim\xc4\x85 nuo Europos lygio.Lietuva priskiriama prie auk\xc5\xa1tos decentralizacijos \xc5\xa1ali\xc5\xb3 pagal savivaldybi\xc5\xb3 biud\xc5\xbeet\xc5\xb3 pajam\xc5\xb3 strukt\xc5\xabr\xc4\x85, kurioje dominuoja valstyb\xc4\x97s biud\xc5\xbeeto dotacijos, Lietuva priskiriama prie centralizuot\xc5\xb3 sistem\xc5\xb3.\n_START_SECTION_\nErdvin\xc4\x97 decentralizacija\n_START_PARAGRAPH_\nErdvine decentralizacija siekiama u\xc5\xbekirsti keli\xc4\x85 pernelyg didelei miest\xc5\xb3 koncentracijai keliuose didmies\xc4\x8diuose. Pagrindinis erdvin\xc4\x97s decentralizacijos instrumentas \xe2\x80\x93 tolygios regionin\xc4\x97s pl\xc4\x97tros \xc5\xa1alyje skatinimas, sudarant s\xc4\x85lygas ma\xc5\xbeesniems ir ekonomi\xc5\xa1kai silpnesniems miestams bei vietov\xc4\x97ms tapti \xc5\xa1vietimo, komercijos, pramon\xc4\x97s ir \xc5\xbeem\xc4\x97s \xc5\xabkio centrais.\n_START_SECTION_\nEkonomin\xc4\x97 decentralizacija\n_START_PARAGRAPH_\nPrivatizuojant ir dereguliuojant dalis vie\xc5\xa1ojo valdymo kompetencijos perduodama priva\xc4\x8dioms \xc4\xafmon\xc4\x97ms._NEWLINE_Privatizacija: Gali b\xc5\xabti pasirinktas \xc4\xafvairus privatizavimo mastas \xe2\x80\x93 prek\xc4\x97s gamybos ar paslaugos teikim\xc4\x85 galima visi\xc5\xa1kai perduoti rinkai, kita vertus, gali b\xc5\xabti praktikuojama vie\xc5\xa1ojo ir privataus sektori\xc5\xb3 partneryst\xc4\x97._NEWLINE_Dereguliavimas: Dereguliuojant suma\xc5\xbeinami \xc4\xafstatyminiai suvar\xc5\xbeymai priva\xc4\x8dioms \xc4\xafmon\xc4\x97ms teikiant paslaugas arba sudaromos s\xc4\x85lygos priva\xc4\x8dioms \xc4\xafmon\xc4\x97ms konkuruoti d\xc4\x97l paslaug\xc5\xb3, kurias anks\xc4\x8diau teik\xc4\x97 vie\xc5\xa1ojo valdymo subjektai, teikimo._NEWLINE_Besivystan\xc4\x8diose \xc5\xa1alyse \xc5\xbelugus planin\xc4\x97ms ekonomin\xc4\x97ms santvarkoms ir vykstant ekonomikos liberalizacijai, ekonomin\xc4\x97 decentralizacija tapo itin patrauklia.\n_START_SECTION_\nAdministracin\xc4\x97 decentralizacija\n_START_PARAGRAPH_\n\xc4\xaegyvendinant administracin\xc4\x99 decentralizacij\xc4\x85 siekiama perskirstyti \xc4\xafgaliojimus, atsakomyb\xc4\x99 ir finansinius i\xc5\xa1teklius tarp skirting\xc5\xb3 vie\xc5\xa1ojo valdymo lygi\xc5\xb3 subjekt\xc5\xb3. Tai valdymo atsakomyb\xc4\x97s perdavimas i\xc5\xa1 centrini\xc5\xb3 valdymo subjekt\xc5\xb3 teritoriniams valdymo subjektams.\n_START_SECTION_\nDekoncentracija\n_START_PARAGRAPH_\nDekoncentracija yra silpniausias administracin\xc4\x97s decentralizacijos tipas, da\xc5\xbeniausiai \xc4\xafgyvendinamas unitarin\xc4\x97se valstyb\xc4\x97se. Dekoncentracija \xe2\x80\x93 tai teis\xc4\x97s aktais detaliai pagr\xc4\xafstas funkcij\xc5\xb3, finansini\xc5\xb3 i\xc5\xa1tekli\xc5\xb3 ir tam tikr\xc5\xb3 sprendim\xc5\xb3 pri\xc4\x97mimo gali\xc5\xb3 perdavimas i\xc5\xa1 centrini\xc5\xb3 valdymo subjekt\xc5\xb3 teritorinio valdymo subjektams, neturintiems savivaldos teisi\xc5\xb3.\n_START_SECTION_\nDelegavimas\n_START_PARAGRAPH_\nDelegavimas \xe2\x80\x93 stipresnis administracin\xc4\x97s decentralizacijos tipas, lyginant su dekoncentravimu. Valdymo funkcijos perduodamos organizacijoms, kurios n\xc4\x97ra visi\xc5\xa1kai kontroliuojamos centrin\xc4\x97s vald\xc5\xbeios, ta\xc4\x8diau atskaitingos jai. \xc5\xa0ios organizacijos gali tiesiogiai apmokestinti savo paslaugas.ir samdyti ne tik valstyb\xc4\x97s tarnautojus. Svarbu pa\xc5\xbeym\xc4\x97ti, kad vietos ir regionini\xc5\xb3 savivaldybi\xc5\xb3 vald\xc5\xbeios ir kiti organai, kuriems deleguotos funkcijos, i\xc5\xa1lieka atsakingi centriniams valstybinio valdymo subjektams, o ne vietos gyventojams.\n_START_SECTION_\nDevoliucija\n_START_PARAGRAPH_\n\xc5\xa0io tipo decentralizacija suteikia \xc5\xbeemesniems vald\xc5\xbeios organams atskaitomyb\xc4\x99 regiono ar vietos rink\xc4\x97jams. Savivaldyb\xc4\x97s renka tarybas, nepriklausomai formuoja biud\xc5\xbeet\xc4\x85, planuoja investicijas. Nuo federalizmo devoliucija skiriasi tuo, kad perduotos galios gali b\xc5\xabti laikinos ir galutinai priklauso centrinei vald\xc5\xbeiai, taip valstyb\xc4\x97 i\xc5\xa1lieka unitari.'